શિન્ડલરે કહ્યું, “હું પોતે પણ આ બધી વાતો માની નથી શકતો!” એ ઊભો થયો અને કબાટ પાસે ગયો, બે પ્યાલામાં કોગ્નેક રેડીને, એક ગ્લાસ લઈને ડૉ. સેદલસેક પાસે ગયો. બીજો ગ્લાસ લઈને એ ટેબલની સામી બાજુએ પોતાની ખુરસી તરફ ગયો. એક ઘુંટડો પીને એણે ટેબલ પર પડેલી કાગળની એક પહોંચ સામે જોઈને નાખુશી વ્યક્ત કરી. પહોંચ ઊંચકીને એ બીલ્લી પગે દરવાજા પાસે ગયો અને બહારથી છુપાઈને કોઈ સાંભળતું હોય તો પકડાઈ જાય એ રીતે ‘ફટાક’ કરતાં દરવાજો ખોલી નાખ્યો! થોડીવાર માટે એ ત્યાં જ સ્થિર ઊભો રહ્યો. પોતાની પોલિશ સેક્રેટરી સાથે પેલી પહોંચ બાબતે શાંતિથી વાત કરતો હોય એવું સેદલસેકને સંભળાયું. થોડી મિનિટોમાં બારણું બંધ કરીને એ સેદલસેક પાસે પાછો ફર્યો, ટેબલ પાછળ જઈને બેઠો અને બીજો એક મોટો ઘુંટડો ભર્યા પછી વાત કરવાનું શરૂ કર્યું.